*Artikulu hau Telesailari buruzkoa da; beste esanahietarako, ikus «Fargo (argipena)».*

***Fargo*** estatubatuar umore beltzeko thriller antologia telesaila da, Noah Hawleyk 2014an FX katerako sortua. Coen anaien 1996ko izenburu bereko filmetik hartzen du izena. Telesailaren denboraldi bakoitza garai ezberdin batean kokatzen da eta istorio ezberdin batek ardazten du, pertsonaia berriekin. Hala ere, bai denboraldi ezberdinak zein jatorrizko filma denbora-marra berean kokatzen dira, eta erreferentzia gurutzatu gutxi batzuk azaltzen dira.

Ezaugarriak
-----------

Telesailak Coen anaien filmetako gai eta elementu ugari jasotzen ditu. Esate baterako, kapitulu bakoitzaren hastapenetan errotuloetan filmean agertzen zen mezu bera errepikatzen da (urtea eta tokia aldatuz, tokatzen denean):

|  |  |  |
| --- | --- | --- |
| « | Hau benetako historia bat da. Film honetan kontatzen dena Minnesotan gertatu zen, 1987an. Bizirik atera zirenen eskariz, izenak aldatuta daude. Gertatu bezala kontatu da gainerakoa, hildakoen errespetuz. |  » |
| Fargo (1996) |

Benetakoa izatearena gezurra da, txantxa bat. Umore beltza da nagusi denboraldi guztietan, krimen ugarirekin, eta egoera sarri erridikuluekin, kritika sozial nabarmena dagoelarik AEBetako bizimoduari, gaizkile, ikertzaile zein biktimak askotan inozoak bailiran agertzen direlarik.

Coen anaiak telesaiaren ekoizle eragileak dira, Hawley showrunnerrarekin batera.

Sinopsiak
---------

**Oharra:** *Atal honek istorio osoa edo amaiera argitzen du.* 

### Lehen denboraldia (2014)

2006. urtean, Lorne Malvo Minnesotako Bemidji herritik igaro da, eta bere maltzurkeria, biolentziak eta faltsukeriak eragina du bertako biztanleengan; horien artean Lester Nygaard aseguru-saltzaile gizajoa dago. Bien bitartean, Molly Solverson komisaria eta Gus Grimly Dulutheko poliziakidea elkarlanean ari dira Malvo eta Nygaardekin zerikusia izan dezaketen hilketa batzuk argitzeko.

### Bigarren denboraldia (2015)

1979. urtean Luvernen (Minnesota), Peggy Blumquist ileapaintzailea eta bere senarra, Ed Blumquist harakina, Rye Gerhardt auto-istripuz hil dutela ezkutatzen saiatzen ari dira: Rye Fargoko (Ipar Dakota) gaizkile-familia baten amalehenaren semea da. Bien bitartean, Lou Solverson estatu soldadua eta bere aita, Hank Larsson sheriffa, jatetxe batean gertatutako hilketa hirukoitz bat ikertzen ari dira, Ryekin lotura duena.

### Hirugarren denboraldia (2017)

2010. urtean, Ray Stussy, St.Cloudeko baldintzapeko askatasun ikuskatzailea, eta Nikki Swango bere neskalaguna, baldintzapean dagoena, bizitza hobe eta aberatsago bati buruz amesten ari dira. Hori lortzeko, zigilu-bilduma baliotsu bat lapurtzen saiatzen dira Rayren anai nagusi arrakastatsuari, Emmit, "Minnesotako Parkingen Errege" delakoa. Plana alabaina gaizki ateratzen zaie, eta bikoteak bi hilketa ezkutatu beharko ditu, horien artean Gloria Burgle Eden Valleyko poliziaburuaren aitaordearen hilketa. Bien bitartean, bi urte lehenago enpresa ilun batek emandako mailegua itzuli nahi du Emmitek, baina enpresa misteriotsuak eta bere langileek, V. M. Varga eta Yuri Gurkak zuzenduta, plan ezberdinak dituzte.

### Laugarren denboraldia (2020)

1950eko hamarkadako Missourin girotua. Hegoaldeko Estatu Batuetako segregazio-legeetatik ihes egin duten afro-amerikarrez osatutako krimen-sindikatu batek tirabirak ditu Kansas Cityko mafiarekin.

### Bostgarren denboraldia (2023)

Atal berriak eskola giroko istilu eta zalaparta betean abiatzen dira. Ikasle, irakasle, guraso... denak ari dira elkar joka. Alaba magalean duela, emakume protagonista zur eta lur dago, ikusten ari dena sinetsi ezinik. Baina indarkeria halakoaz kutsatuta edo, bera ere polizia agente bat jotzen hasiko da, bat-batean. Txanponaren beste aldean, sendi aberats bat, Gabonetako familia argazkirako posatzen, metrailetak eskuan dituztela. Zorrak kitatzeaz arduratzen dira AEBetako agentzia milioidun batean; ama da haien burua. Logika horietatik guztietatik kanpo bizi da istorioko hirugarren protagonista nagusia, Ipar Dakotako sheriffa. Bere autoritatea edonoren eta edozeren gainetik dagoela uste du, eta hala adierazten du egunerokoan: esaterako, hilketa misteriotsu bat argitzera datozen detektibeei biluzik harrera eginda.

Aktoreak
--------

### Lehen denboraldia

* Billy Bob Thornton: Lorne Malvo
* Allison Tolman: Molly Solverson komisaria
* Colin Hanks: Gus Grimly poliziakidea
* Martin Freeman: Lester Nygaard

### Bigarren denboraldia

* Kirsten Dunst: Peggy Blumquist
* Patrick Wilson: Lou Solverson estatu soldadua
* Jesse Plemons: Ed Blumquist
* Jean Smart: Floyd Gerhardt
* Ted Danson: Hank Larsson sheriffa

### Hirugarren denboraldia

* Ewan McGregor: Emmit Stussy / Ray Stussy
* Carrie Coon: Gloria Burgle
* Mary Elizabeth Winstead: Nikki Swango
* Goran Bogdan: Yuri Gurka
* David Thewlis: V. M. Varga

### Laugarren denboraldia

* Chris Rock: Loy Cannon
* Francesco Acquaroli: Ebal Violante
* Andrew Bird: Thurman Smutney
* Gaetano Bruno: Constant Calamita
* Jessie Buckley: Oraetta Mayflower
* Emyri Crutchfield: Ethelrida Pearl Smutney
* Salvatore Esposito: Gaetano Fadda
* Jeremie Harris: Leon Bittle
* Jack Huston: Odis Weff
* Amber Midthunder: Swanee Capps
* Jason Schwartzman: Josto Fadda
* Glynn Turman: Doctor Senator
* Ben Whishaw: Rabbi Milligan
* Anji White: Dibrell Smutney
* Corey Hendrix: Omie Sparkman
* Matthew Elam: Lemuel
* Timothy Olyphant: Dick "Deafy" Wickware
* Karen Aldridge: Zelmare Roulette
* Kelsey Asbille

### Bostgarren denboraldia

* Juno Temple: Dorothy "Dot" Lyon
* Jennifer Jason Leigh: Lorraine Lyon
* David Rysdahl: Wayne Lyon
* Joe Keery: Gator Tillman
* Lamorne Morris: Witt Farr
* Richa Moorjani: Indira Olmstead
* Sam Spruell: Ole Munch
* Sienna King: Scotty Lyon
* Dave Foley: Danish Graves
* Jon Hamm: Sheriff Roy Tillman

Erreferentziak
--------------

1. ↑    Filmazpit-etik. «Fargo» *AZpiTituluak.eus* (Noiz kontsultatua: 2024-03-14).
2. ↑   «Odol tantak elurretan» *Berria* 2023-12-2 CC BY-SA 4.0 lizentziapean.

Kanpo estekak
-------------

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q15931555
* **Hiztegiak eta entziklopediak**
* Britannica: url

 |

* Wd Datuak: Q15931555